b'\n_START_ARTICLE_\nVojni\xc4\x8dev rokopis\n_START_PARAGRAPH_\n\xe2\x80\x8e_NEWLINE_Vojni\xc4\x8dev rokopis je skrivnostna ilustrirana knjiga z nerazumljivo vsebino. Neznani avtor naj bi jo v neznanem jeziku in neznanem znakovnem sistemu napisal okvirno med letoma 1450 in 1520._NEWLINE_Vojni\xc4\x8dev rokopis je bil v \xc4\x8dasu svojega zabele\xc5\xbeenega obstoja predmet \xc5\xa1tevilnih \xc5\xa1tudij in poskusov profesionalnih in amaterskih kriptografov, de\xc5\xa1ifrirati so ga posku\xc5\xa1ali tudi najbolj\xc5\xa1i ameri\xc5\xa1ki in britanski \xc2\xbblomilci kod\xc2\xab, ki so zasloveli v \xc4\x8dasu 2. svetovne vojne (nih\xc4\x8de ni de\xc5\xa1ifriral niti ene same besede). Ta vrsta neuspehov je Vojni\xc4\x8devemu rokopisu prinesla svetovno slavo v zgodovini kriptografije, vendar pa je tudi vzbudila pomisleke, da je knjiga domiselna potegav\xc5\xa1\xc4\x8dina, sestavljena iz nesmiselne vrste naklju\xc4\x8dnih simbolov._NEWLINE_Knjiga je imenovana po poljsko-ameri\xc5\xa1kem knjigarnarju Wilfridu M. Vojni\xc4\x8du (mednarodno znanem kot Voynich), ki jo je dobil leta 1912. Od leta 2005 je Vojni\xc4\x8dev rokopis shranjen pod \xc5\xa1tevilko MS 408 v knji\xc5\xbenici Beinecke Rare Book and Manuscript Library na Univerzi Yale, ZDA. Prva faksimilna izdaja je iz\xc5\xa1la leta 2005.'